בס"ד, כ"ב בתמוז התשע"ה

**לך לך – מסעות של חילופי הנהגה**

 **ממשה ליהושע**

**מר' נחמן לבאים אחריו**

**מאדמו"ר הריי"צ לרמ"מ**

**עם חבורת 'על דעת המקום'**

**במדבר פרק כז**

טו) וַיְדַבֵּר מֹשֶׁה אֶל יְקֹוָק לֵאמֹר:

(טז) יִפְקֹד יְקֹוָק אֱלֹהֵי הָרוּחֹת לְכָל בָּשָׂר אִישׁ עַל הָעֵדָה:

(יז) אֲשֶׁר יֵצֵא לִפְנֵיהֶם וַאֲשֶׁר יָבֹא לִפְנֵיהֶם וַאֲשֶׁר יוֹצִיאֵם וַאֲשֶׁר יְבִיאֵם וְלֹא תִהְיֶה עֲדַת יְקֹוָק כַּצֹּאן אֲשֶׁר אֵין לָהֶם רֹעֶה:

(יח) וַיֹּאמֶר יְקֹוָק אֶל מֹשֶׁה קַח לְךָ אֶת יְהוֹשֻׁעַ בִּן נוּן אִישׁ אֲשֶׁר רוּחַ בּוֹ וְסָמַכְתָּ אֶת יָדְךָ עָלָיו:

(יט) וְהַעֲמַדְתָּ אֹתוֹ לִפְנֵי אֶלְעָזָר הַכֹּהֵן וְלִפְנֵי כָּל הָעֵדָה וְצִוִּיתָה אֹתוֹ לְעֵינֵיהֶם:

(כ) וְנָתַתָּה מֵהוֹדְךָ עָלָיו לְמַעַן יִשְׁמְעוּ כָּל עֲדַת בְּנֵי יִשְׂרָאֵל:

(כא) וְלִפְנֵי אֶלְעָזָר הַכֹּהֵן יַעֲמֹד וְשָׁאַל לוֹ בְּמִשְׁפַּט הָאוּרִים לִפְנֵי יְקֹוָק עַל פִּיו יֵצְאוּ וְעַל פִּיו יָבֹאוּ הוּא וְכָל בְּנֵי יִשְׂרָאֵל אִתּוֹ וְכָל הָעֵדָה:

(כב) וַיַּעַשׂ מֹשֶׁה כַּאֲשֶׁר צִוָּה יְקֹוָק אֹתוֹ וַיִּקַּח אֶת יְהוֹשֻׁעַ וַיַּעֲמִדֵהוּ לִפְנֵי אֶלְעָזָר הַכֹּהֵן וְלִפְנֵי כָּל הָעֵדָה:

(כג) וַיִּסְמֹךְ אֶת יָדָיו עָלָיו וַיְצַוֵּהוּ כַּאֲשֶׁר דִּבֶּר יְקֹוָק בְּיַד מֹשֶׁה: פ

**שמות פרק לג**

(יא) וְדִבֶּר יְקֹוָק אֶל מֹשֶׁה פָּנִים אֶל פָּנִים כַּאֲשֶׁר יְדַבֵּר אִישׁ אֶל רֵעֵהוּ וְשָׁב אֶל הַמַּחֲנֶה וּמְשָׁרְתוֹ יְהוֹשֻׁעַ בִּן נוּן נַעַר לֹא יָמִישׁ מִתּוֹךְ הָאֹהֶל: ס

**דברים פרק ג**

(כח) וְצַו אֶת יְהוֹשֻׁעַ וְחַזְּקֵהוּ וְאַמְּצֵהוּ כִּי הוּא יַעֲבֹר לִפְנֵי הָעָם הַזֶּה וְהוּא יַנְחִיל אוֹתָם אֶת הָאָרֶץ אֲשֶׁר תִּרְאֶה:

**דברים פרק לא**

(יד) וַיֹּאמֶר יְקֹוָק אֶל מֹשֶׁה הֵן קָרְבוּ יָמֶיךָ לָמוּת קְרָא אֶת יְהוֹשֻׁעַ וְהִתְיַצְּבוּ בְּאֹהֶל מוֹעֵד וַאֲצַוֶּנּוּ וַיֵּלֶךְ מֹשֶׁה וִיהוֹשֻׁעַ וַיִּתְיַצְּבוּ בְּאֹהֶל מוֹעֵד:

**מדרש תנאים לדברים פרק לא**: הן קרבו ימיך למות מה כתיב למעלה מן העניין (לא א) וילך משה אמר ר' חנינא היה ראוי למקרא לומר הן קרבו ואח"כ וילך משה אלא לאיכן הלך משה הלך מתשובות שהשיב לפני הקב"ה אמר לפניו ריבונו של עולם בשכר צער שנצטערתי עם ישראל אתה אומר לי (ג כז) לא תעבר את הירדן הזה אמר לו הקב"ה אורכאות אורכאות בראתי את עולמי וכי חאט /חטא/ היה בידו שלאברהם שנפטר מן העולם אלא מפני שדחקה ארכי שליצחק ויצחק לא נפטר מן העולם אלא מפני שדחקה ארכי של יעקב ועכשו ארכי שליהושע דוחקת: אמר משה ריבון העולמים אהיה קיים ואשב בעבר הירדן ולא אעבור לארץ אמר לו הקב"ה משה מה את מבקש לעשות תורתי פלסטין כתבתי בה על ידך (טז טז) שלש פעמים בשנה יראה כל זכורך אם ישראל עולין לרגל ואין אתה עימהם יאמרו מי אמר דבר זה משה אם כן מפני מה לא עלה כשם שלא עלה הוא כך אין אנחנו עולין ונמצאת תורתי בטילה ועוד כתבתי בה על ידך (לא י) מקץ שבע שנים במועד שנת השמטה בבוא כל ישראל תקרא את התורה הזאת יאמרו זה לזה ממי למד יהושע דבר זה הלא ממשה רבו עד שאנו למידין מן התלמיד נלך ונלמד מן הרב ונמצאת מבזה תורתו ושעתו של יהושע: אמר משה ריבון העולמים אכנס לארץ ישראל ויהיה הוא מבפנים ואני מבחוץ הוא הרב ואני התלמיד הוא למעלה ואני אהיה למטה אמר לו הקב"ה אי אפשר אלא כבר דחקה ארכי של יהושע הוא מכניס ישראל לארץ ואתה הסתלק לך אצל אבותיך הן קרבו ימיך למות:

\*

**המעבר מר' נחמן לבאים אחריו - חתונה של אבודים עמ' 33 ואילך**

'...אספר לכם איך היו שמחים: מעשה פעם אחת היה מלך, והיה לו בן יחיד. ורצה המלך למסר המלוכה לבנו בחייו. ועשה משתה גדול (שקורין באל). ובודאי בכל פעם שהמלך עושה באל הוא שמחה גדולה מאד, בפרט עתה, שמסר המלוכה לבנו בחייו, בודאי היה שמחה גדולה מאד. והיו שם כל השרי מלוכה, וכל הדוכסים והשרים, והיו שמחים מאד על המשתה. וגם המדינה היו נהנים מזה שמוסר המלוכה לבנו בחייו, כי הוא כבוד גדול למלך. והיה שם שמחה גדולה מאד. והיה שם כל מיני שמחה: קאפעלייש וקאמעדייש וכיוצא מזה, כל מיני שמחה, הכל היה שם על המשתה:

וכשנעשו שמחים מאד עמד המלך ואמר לבנו: היות שאני חוזה בכוכבים, ואני רואה שאתה עתיד לירד מן המלוכה, בכן תראה שלא יהיה לך עצבות כשתרד מן המלוכה. רק תהיה בשמחה. וכשתהיה בשמחה גם אני אהיה בשמחה. גם כשיהיה לך עצבות, אף על פי כן אני אהיה בשמחה על שאין אתה מלך. כי אינך ראוי למלוכה, מאחר שאינך יכול להחזיק עצמך בשמחה כשאתה יורד מן המלוכה. אבל כשתהיה בשמחה אזי אהיה בשמחה יתרה מאד...'

ר' נחמן פותח את הסיפור בתיאור סיטואציה יוצאת דופן – המלך מוסר את המלוכה לבנו בחייו. לכאורה זהו אירוע מעציב, ביטוי לחולשתו והידרדרותו של המלך, שכבר אינו יכול להחזיק בעמדתו; אבל כאן זו דווקא סיבה למסיבה, למשתה שמח במיוחד. גם בַּהמשך השמחה והעצב משמשים בערבוביא: דווקא "כשנעשו שמחים מאד" עומד המלך ומודיע לבנו שהוא עתיד לרדת ממלכותו שרק עתה הגיעה לידו; ובכל זאת, הוא מצווה עליו להישאר בשמחה, כי היא התנאי למלכות. מהי משמעותו של התיאור הזה? מהי ירידת המלכות, ומדוע השמחה תופסת מקום מרכזי כל כך?

אפשר שמקורו של התיאור הזה הוא בהקשר ההיסטורי בו חי ר' נחמן. ר' נחמן רואה את עליית ההשכלה, את ניצני תהליך החילון, תהליכים שיעמידו את האדם במרכז ויערערו את הסמכויות המסורתיות: הפצת הידע תביא לכך שמעמדם של ההורים והמורים ירד, וכך גם קרנם של האדמו"רים. תיאור דומה מופיע גם בסיפור על בן המלך ובן השפחה, בו מסופר על מדינה של טיפשים עם מלך חכם שהופכת למדינת חכמים עם מלך טיפש. ר' נחמן חוזה בכוכבים תהליך שבו מעמדה של הסמכות יתערער. זוהי נפילה הכרחית, והוא אפילו אינו טורח לדבר כנגדה; במקום זאת הוא רואה בה מבחן ליכולת להישאר בשמחה.

"אספר לכם איך היו שמחים". השמחה הופכת להיות הנקודה הקריטית בתהליך הזה. בדרך כלל אנחנו תופסים את השמחה כביטוי של עודפות, ביטוי למלאוּת עצמית העולה על גדותיה. אצל ר' נחמן השמחה תפקדה באופן אחר לגמרי. היה בו צד חזק של מלנכוליה, ובכל זאת הוא זה שרוצה לספר לנו איך היו שמחים; זהו רק הראשון מבין הפרדוקסים שהסיפור הזה מזמן לנו.

התיאור של השמחה הצומחת מתוך המלנכוליה מתחיל כבר כאן, בהקדמה, בתיאור שקיעת המלכות. הירידה מהמלוכה היא אותו מצב שהזכרתי בתחילת דברי, בו האדם מאבד את הממשות שלו: המילים הופכות חלולות, לתורה שלו כבר אין ערך. זוהי חוויה נוראה – אתה אומר דברים, אבל מרגיש שאינך אומר דבר. תארו לכם אדם שמאבד את ידיו; גרוע ממנו הוא אדם שמילותיו כבר אינן מפרנסות.

התנועה שר' נחמן עושה כאן היא הניסיון לעורר את השמחה מעבר לשדה המילים, מעבר ל'חיים המדעיים'; ליצור כאן סיפור שיסחוף את כולנו למקום בו משהו קורה כי אתה פוגש את הגוף שלך, את התנועה שלך, את השתיקה שלך. משם מגיעה השמחה.

לפני כמה שנים קראתי את הקטע הזה מהסיפור בדרשת חתונה, תחת החופה. הפניתי אותו דווקא להורים: העֶמדה של ההורים בחתונת ילדיהם היא סוג של ירידה מהמלכות. עד עכשיו הם היו אבא ואמא, ילדיהם חיו תחת חסותם והביטו עליהם מלמטה. החופה היא רגע של "על כן יעזוב איש את אביו ואת אמו", החתן והכלה פורשים כנפיים ועפים, ופתאום כל ההיררכיה המשפחתית מתערערת. השאלה כעת היא זו שמציב לפתחנו ר' נחמן: האם זו תהיה ירידה שמביאה לעצבות?

וכאן משיב ר' נחמן בטוטאליות האופיינית לו: אם ירידתך מהמלכות מביאה אותך לעצבות, אז המלכות אינה ראויה לך. המבחן הוא השמחה בזמן ירידת המלכות, שהיא "שמחה יתירה" המבטאת את ההבנה שבמלכות יש ממד של שקר ודמיון. תחושת המלאות העצמית, הדימוי המרומם של המלך, הם הצד המגוחך שבעולם. אתה יכול למלוך, להיות באמת אבא או אדמו"ר, רק אם אתה יודע להקל גופך, להשתטות ולצחוק על עצמך, להיות בלב טוב ובשמחה. השמחה עליה דיברתי קודם, שמחה שאינה סתם מצב רוח טוב אלא פתח של שחרור, מופיעה דווקא במקום של אובדן הממשות, כאשר אתה משיל מעצמך את כל מה שהחיה אותך עד אתמול. ככל שהאדם נמצא יותר שנים בעולם הוא חווה זאת יותר בעוצמה, אבל למעשה בכל זמן ובכל שלב צריך לדעת להכיר ברעיונות שפג תוקפם, במילים שכבר אינן מדברות אליך. התנועה שבה האדם מגלה שהוא יכול להסיר מעצמו את כל אלה היא היכולה להביא אותו לשמחה, שמחה של השחרור מכל שהפך להיות מעיק וחסר טעם, "שמחה יתירה מאד".

\*

**המעבר מאדמו"ר הריי"צ לאדמו"ר רמ"מ**

**תורת מנחם, פ' חוקת, תש"י**

בס"ד. שיחת ש"פ חוקת[\*](http://chabadlibrary.org/books/admur/tm/1/22/119.htm%22%20%5Cl%20%22_ftn_548#_ftn_548), ט' תמוז ה'שי"ת.

ב. בשיחת י"ג תמוז אשתקד דיבר כ"ק מו"ח אדמו"ר בנוגע לעניין החיים – חיים ארוכים, חיים אמיתיים, חיים בלי הפסק (חיים נצחיים), וביאר העניין בעבודה, שנוסף לכך שכל אחד הוא חי בעצמו, ה"ה גם מחי' אחרים, ומסיים: "חיים אמיתיים איז קדושה, און קדושה איז אין סוף".

ובהקדמה – שכיון שכל עניין הוא בהשגחה פרטית [כידוע תורת הבעש"ט שהקב"ה מוציא רוח מאוצרותיו כדי לגלגל עלה או קש כו', היינו, שהשגחה פרטית היא גם על דצ"ח, ובודאי על מין המדבר, ומכ"ש בישראל שהם עטרת תפארת של כללות הבריאה, ועאכו"כ בנשיא ישראל שבו תלויים כל העניינים, כמ"ש בפירוש רש"י בפרשת השבוע ש"הנשיא הוא הכל"], הרי, דברי כ"ק מו"ח אדמו"ר בענין חיים נצחיים שנאמרו בי"ב-י"ג תמוז תש"ט דווקא (ולא בשנים שלפנ"ז, תש"ח או תש"ז) – לפני הסתלקותו ביו"ד שבט תש"י – הם בודאי בהשגחה פרטית.

– כ"ק מו"ח אדמו"ר סיפר, שבאמירת המאמר בראש השנה תרפ"ז, לפני המאסר, "האָט זיך אים גערעדט" (נתדבר מאליו) אודות תורת הבעש"ט שהשגחה פרטית היא גם על כל פרט ופרט דדצ"ח, מבלי שידע בעצמו סיבת הדיבור בזה (כיון שעניין זה לא הי' שייך לתוכן המאמר), והוסיף, שלולי זאת אינו יודע אם הי' יכול לסבול ולעבור את המאסר[[1]](#footnote-2).

ועד"ז י"ל בנדו"ד: בחג הגאולה האחרון בחיים חיותו בעלמא דין הוצרך כ"ק מו"ח אדמו"ר להבהיר ולומר שענייני קדושה נצחיים הם, והוסיף לפרש בפרטיות (שלא יהי' מקום לטעות בכוונתו) העניין דחיים ארוכים, חיים אמיתיים שאין להם הפסק, כדי שלא נחשוב כפי שנראה בעיני בשר ח"ו (שהרי מציאות כזו אינה שייכת כלל בקדושה), אלא נדע שגם לאחרי ההסתלקות ישנו עניין החיים ללא הפסק, חיים נצחיים, אצל נשיא הדור, ועל ידו נמשך חיים נצחיים לכל הדור, ולכן, גם עכשיו יכול וצריך כאו"א (לא רק לחיות בעצמו, אלא גם) להחיות אחרים בענייני קדושה.

ג. וע"פ האמור שכל העניינים הם בהשגחה פרטית – יש לבאר הרמז על ענין זה בפרשת השבוע:

בפרשת השבוע מדובר אודות פרה אדומה, שעל ידה נעשית הטהרה מטומאה הכי חמורה, טומאת מת, ש"נתכרכמו פניו של משה" כיון ש"לא הי' יודע במה תהא טהרתו", עד שאמר לו הקב"ה "זאת חוקת התורה גו' ויקחו אליך פרה אדומה וגו'".

וענינו בעבודה הרוחנית – שטומאת מת (העדר החיות) מורה על מעמד ומצב שנתעלם הדביקות בה' מקור החיים, כמ"ש "ואתם הדבקים בה' אלקיכם חיים כולכם היום", והטהרה ממעמד ומצב זה (לפעול גילוי החיות ע"י דביקותו בה') הו"ע של "חוקה", "זאת חוקת התורה", ונעשית בכוחו של משה דוקא, כמ"ש "ויקחו אליך פרה אדומה", "לעולם היא נקראת על שמך פרה שעשה משה במדבר", היינו, שבכוחו של משה ליקח פרה אדומה – פרה גשמית כפשוטה, ונוסף לכך, גם (פרה) אדומה, שמורה על הגבורות, תוקף החמימות ("קאָך") בגשמיות וחומריות – ולא רק להעלות ה"פרה אדומה" עצמה, אלא עוד זאת, שבכוחו של משה לעשות מהפרה אדומה אפר שעל ידו תהי' הטהרה מטומאה הכי חמורה.

והנה, אפר הפרה שעשה משה נחלק לג' חלקים: חלק א', ליטול ממנו בני העיירות וכל הצריכים להיטהר, חלק ב', כוהנים גדולים לפרות אחרות מקדשין הימנה, וחלק ג', נתון למשמרת. כלומר, שהטהרה דטמא מת היא לא רק מאפר הפרה שעשה משה, אלא גם מאפר פרות אחרות (תשע פרות) שנעשו לאחרי זמנו של משה, אבל, לעשיית הפרות אחרות הוצרכו לאפר הפרה שעשה משה, שממנה מקדשין כהנים גדולים לעשיית פרות אחרות, ועד שגם לעשיית פרה העשירית ע"י המלך המשיח, יצטרכו לקדש מאפר הפרה שעשה משה, שקיים לעולם.

וענינו בעבודה – שפעולתו של משה (כולל גם אתפשטותא דמשה שבכל דרא ודרא) לגלות החיות דהדביקות בה' אצל כאו"א מישראל (גם זה שנמצא במעמד ומצב דטמא מת), הולכת ונמשכת גם בכל הדורות שלאח"ז, עי"ז שהעוסקים בכך (כוהנים גדולים שעושים פרות אחרות) חדורים בכוחו של משה (שמקדשין באפר הפרה שעשה משה)...

ה. עפ"ז יש לבאר השייכות לדברי כ"ק מו"ח אדמו"ר בשיחה הנ"ל ע"ד ענין החיים...כשפוגשים יהודי שנמצא במעמד ומצב דטומאת מת, שלא רואים בו חיות דקדושה – חייבים לטהרו, להחיותו בחיות דקדושה, ודבר זה הוא בכוחו וביכלתו (ובמילא גם חובתו) של כאו"א, כיון שמשה רבינו (משה שבדורנו) נתן ונותן לו מאפר הפרה שלו, ובמילא, פעולתו היא בכחו של משה – "לעולם היא נקראת על שמך פרה שעשה משה"...

זאת ועוד: נוסף לכך שע"י אפר הפרה שעשה משה נעשית הטהרה שלו, צריכים לפעול עליו שהוא בעצמו יוכל לשרוף פרה ולעשות ממנה אפר לטהר אחרים, שיהי' בעצמו משפיע על אחרים להחיותם בעניני קדושה, "טופח על מנת להטפיח".

וגם ענין זה נעשה בכחו של משה דוקא – שחלק מאפר הפרה שעשה משה, כהנים גדולים לפרות אחרות מקדשין הימנה, שמקדשין את עושה הפרה באפר הפרה הראשונה שעשה משה, ודוגמתו בעבודה, שגם המשך פעולתו לטהר אחרים (לאחרי שנעשה טהור בעצמו) הוא בכחו של משה...

**מיומן שלי** הכניסה שלי לעולם של הרב'ה, התנהר מדרשותיו בשנת פטירתו של הריי"צ, והפיכתו ל'אגדה' [פרופ' מרדכי רוטנברג מלמד שעבודת האבל היא המשכיות ונתינת מקום מעבר לאגו האישי, להנכחת הנפטר ואף הפיכתו לאגדה, ולא פרידה, בניגוד לפרויד ב'אבל ומלנכוליה']. הפרשנות של הרב'ה על רקע חורבן השואה ממתיקה את התנועה הרדיקאלית של העלאת הריי"צ [ואף 'האלהתו']. התודעה של שיקום האמונה כדרך להציל את עם ישראל ואף את האנושות. השואה נתפסת כהפיכת הפרה האדומה [ה'קאך'] היצרים הקיום של הגוף שהוא ה'שטותא' – לאפר. השואה שרפה את הגוף ובכך נטהר הגוף היהודי ונפתח הפתח לשכינה בתחתונים, להפיכת שטותא לשטות דקדושה [המשכן היה עשוי מעצי שיטים – שטותא בקדושה]. הצעד הבא – הכוח להפוך את הפרה לאפר ולטהר מטומאת מת!! [טומאה שאחרי השואה] תלוי במשה רבינו, נשיא הדור. התודעה של הרב'ה הייתה אמונה תמימה בחותנו שהיה ביניהם קשר מיסטי. הוא יבנה את הבית החדש על חורבותיו של הקודם, שיהיה גדול ממנו. קו חשיבה דומה לאדמוה"ז שפירש שבמבול העולם נטהר במקווה!. בדרוש של הרב'ה העולם נטהר מטומאת מת ע"י נשיא הדור...

1. מתוך ויקפדיה על הריי"צ: בשנת [ה'תר"פ](https://he.wikipedia.org/wiki/%D7%94%27%D7%AA%D7%A8%22%D7%A4) ([1920](https://he.wikipedia.org/wiki/1920)), זמן קצר לאחר פרוץ [המהפכה הקומוניסטית](https://he.wikipedia.org/wiki/%D7%94%D7%9E%D7%94%D7%A4%D7%9B%D7%94_%D7%94%D7%A7%D7%95%D7%9E%D7%95%D7%A0%D7%99%D7%A1%D7%98%D7%99%D7%AA), נפטר אביו והוא הפך למנהיגה של חסידות חב"ד ליובאוויטש. כתגובה למלחמה שהכריזו הקומוניסטים נגד היהדות, הוא פתח רשת חשאית ברוסיה הקומוניסטית, שדאגה לשמר את הגחלת היהודית. רבי יוסף יצחק הרבה לעסוק בפעילות יהודית של סיפוק צורכי דת וחינוך יהודי, דבר שהיה אסור על פי חוק ב[ברית המועצות](https://he.wikipedia.org/wiki/%D7%91%D7%A8%D7%99%D7%AA_%D7%94%D7%9E%D7%95%D7%A2%D7%A6%D7%95%D7%AA).

בשל מעשים אלו הוא נאסר ב[ט"ו בסיוון](https://he.wikipedia.org/wiki/%D7%98%22%D7%95_%D7%91%D7%A1%D7%99%D7%95%D7%95%D7%9F) [ה'תרפ"ז](https://he.wikipedia.org/wiki/%D7%94%27%D7%AA%D7%A8%D7%A4%22%D7%96) ([1927](https://he.wikipedia.org/wiki/1927)) על ידי ה[ג.פ.או.](https://he.wikipedia.org/wiki/%D7%92.%D7%A4.%D7%90%D7%95.) וללא משפט נגזר דינו למוות. במהלך אחת מחקירותיו‏, איים עליו החוקר באקדח באומרו: "הצעצוע הזה שינה את דעתם של רבים". השיב לו הרבי, "הצעצוע הזה יכול להרתיע מי שיש לו עולם אחד ואלים רבים, אבל מי שיש לו אל אחד ושני עולמות - אין ה'צעצוע' הזה מפחיד כלל". אמרה זו זכתה לפרסום רב. הרבי אף נפצע בזמן מאסרו, לאחר שהושלך מגרם מדריגות תלול על ידי סוהר שהבחין בו מניח [תפילין](https://he.wikipedia.org/wiki/%D7%AA%D7%A4%D7%99%D7%9C%D7%99%D7%9F) בחטף - דבר שהיה אסור. לאחר לחצים בינלאומיים - ביניהם התניית חידוש חוזה הסחר עם [לטביה](https://he.wikipedia.org/wiki/%D7%9C%D7%98%D7%91%D7%99%D7%94) (מאחורי פעולה זו עמד חבר הפרלמנט היהודי בלטביה [מרדכי דובין](https://he.wikipedia.org/wiki/%D7%9E%D7%A8%D7%93%D7%9B%D7%99_%D7%93%D7%95%D7%91%D7%99%D7%9F)) - בוטל עונש המוות והומר לעונש גלות. הוא שוחרר מהכלא ונשלח לגלות בעיר [קוסטרומה](https://he.wikipedia.org/wiki/%D7%A7%D7%95%D7%A1%D7%98%D7%A8%D7%95%D7%9E%D7%94) ביום [ג' בתמוז](https://he.wikipedia.org/wiki/%D7%92%27_%D7%91%D7%AA%D7%9E%D7%95%D7%96) ([19 ביוני](https://he.wikipedia.org/wiki/19_%D7%91%D7%99%D7%95%D7%A0%D7%99)). לפני שעלה לרכבת שלקחה אותו למקום גלותו, נאם אל החסידים שנאספו להפרד ממנו ומהות דבריו הייתה: "רק הגוף היהודי נמצא בגלות אך הנשמה היא חופשית". דברים אלו זכו לתפוצה רחבה וצוטטו על ידי רבנים בתקופת השואה כמקור השראה ועידוד. בתאריך [י"ב בתמוז](https://he.wikipedia.org/wiki/%D7%99%22%D7%91_%D7%91%D7%AA%D7%9E%D7%95%D7%96) ([28 ביוני](https://he.wikipedia.org/wiki/28_%D7%91%D7%99%D7%95%D7%A0%D7%99)) שוחרר סופית, אולם עקב חג מקומי הוא שוחרר בפועל רק ביום שלמחרת, [י"ג בתמוז](https://he.wikipedia.org/wiki/%D7%99%22%D7%92_%D7%91%D7%AA%D7%9E%D7%95%D7%96). כתוצאה ממאסרו, נאלץ לעזוב את רוסיה בשנת [ה'תרפ"ח](https://he.wikipedia.org/wiki/%D7%94%27%D7%AA%D7%A8%D7%A4%22%D7%97) (שלהי [1927](https://he.wikipedia.org/wiki/1927)) ביחד עם משפחתו המצומצמת, ומזכיריו הרב [חיים ליברמן](https://he.wikipedia.org/wiki/%D7%97%D7%99%D7%99%D7%9D_%D7%9C%D7%99%D7%91%D7%A8%D7%9E%D7%9F) והרב [יחזקאל פייגין](https://he.wikipedia.org/wiki/%D7%99%D7%97%D7%96%D7%A7%D7%90%D7%9C_%D7%A4%D7%99%D7%99%D7%92%D7%99%D7%9F), כשהוא סובל מחבלות שחבלו בו צוות בית הסוהר הרוסי. לאחר שחרורו הוא כתב את השורות הבאות: "לא אותי בלבד גאל הקב"ה בי"ב תמוז, כי אם גם את כל מחבבי תורתנו הקדושה, שומרי מצווה, וגם את אשר בשם ישראל יכונה". [↑](#footnote-ref-2)